ทีมหมูป่าอะคาเดมีและผู้ฝึกสอน ร่วมพิธีบวงสรวงสิ่งศักดิ์สิทธิ์ ก่อนเข้าพิธีปลงผมนาคและบายศรีสู่ขวัญนาค
ทีมหมูป่าอะคาเดมีและผู้ฝึกสอน ร่วมพิธีบวงสรวงสิ่งศักดิ์สิทธิ์ ที่ลานพระธาตุดอยเวา อำเภอแม่สาย ก่อนเข้าพิธีปลงผมนาคและบายศรีสู่ขวัญนาค ในช่วงเย็นวันนี้
ที่บริเวณวัดพระธาตุดอยเวา อำเภอแม่สาย จังหวัดเชียงราย พระครูประยุทธ์ เจติยานุการ รักษาการเจ้าอาวาสวัดพระธาตุดอยเวา ตำบลเวียงพางคำ อำเภอแม่สาย จังหวัดเชียงราย นำนักฟุตบอลเยาวชน ทีมหมูป่าอะคาเดมีและผู้ฝึกสอน รวม 12 คน แต่งกายด้วยชุดขาว ด้วยหน้าตาที่แจ่มใส ร่วมเดินเท้าจากวิหารพระเจ้าอินทร์สาน ขึ้นไปสู่พระธาตุดอยเวา เพื่อประกอบพิธีบวงสรวงสิ่งศักดิ์สิทธิ์ โดยทางวัดได้จัดเตรียมเครื่องบวงสรวงจำนวน 12 ชุด จากนั้น รักษาการเจ้าอาวาสวัดพระธาตุดอยเวา ได้กล่าวนำสวดพร้อมประกอบพิธีบวงสรวงสิ่งศักดิ์สิทธิ์ ซึ่งน้องๆ ทั้ง 12 คนอยู่ในอาการที่สงบ  พร้อมกันนี้ รักษาการเจ้าอาวาสวัดพระธาตุดอยเวา ได้นำน้องทั้ง 12 คน ทำพิธีห่มผ้าพระธาตุดอยเวา ซึ่งผ้าที่ใช้ห่มพระธาตุ มีความยาว 25 เมตร จากนั้นทุกคนร่วมถวายบังคมพระฉายาลักษณ์สมเด็จพระเจ้าอยู่หัวมหาวชิราลงกรณ บดินทรเทพยวรางกูร และสมเด็จพระนางเจ้าสิริกิติ์ พระบรมราชินีนาถ ในรัชกาลที่ 9 และไหว้รูปนาวาตรี สมาน กุนัน หรือจ่าแซม นักทำลายใต้น้ำจู่โจมนอกราชการ กองทัพเรือ ได้เสียชีวิตจากปฏิบัติการช่วยเหลือ 13 ชีวิตทีมหมูป่าออกจากถ้ำหลวง ขุนน้ำนางนอน เมื่อเสร็จพิธี รักษาการเจ้าอาวาสวัดพระธาตุดอยเวา ได้นำน้องๆ ทั้ง 12 คน เข้าสู่วิหารพระเจ้าอินทร์สาน

ขณะที่ บริเวณพระธาตุดอยเวา ทางเจ้าหน้าที่วัดได้จัดเตรียมสถานที่ สำหรับประกอบพิธีปลงผมนาคและบายศรีสู่ขวัญนาค เป็นที่เรียบร้อยแล้ว มีกำหนดจัดขึ้นในวันนี้ 24 ก.ค.61 เวลา 16.39 น. โดยมีพระรัตนรังสี (พระครูบาแสงหล้า ธรรมมสิริ จากวัดพระธาตุสายเมือง จังหวัดท่าขี้เหล็ก ประเทศเมียนมา เป็นประธานฝ่ายสงฆ์ นายประจญ  ปรัชญ์สกุล ผู้ว่าราชการจังหวัดเชียงราย ประธานฝ่ายฆราวาส พร้อมด้วยพระรัตนมุนี รักษาการเจ้าคณะจังหวัดเชียงราย พระพุทธิวงศ์วิวัฒน์ เจ้าคณะอำเภอแม่สาย และพระมหาเถระ เจ้าคณะอำเภอ จะร่วมประกอบพิธีปลงผมนาค จากนั้นเวลา 17.39 น. จะมีพิธีบายศรีสู่ขวัญนาค โดยพระเทพรัตนายก เจ้าคณะจังหวัดลำพูน เป็นผู้ประกอบพิธีดังกล่าวตามแบบโบราณประเพณีล้านนาต่อไป